Is saincheist idirnáisiúnta í an tslándáil agus an choireacht thrasteorann (lena n‑áirítear coireanna cánach) de réir sainmhínithe. Mar a luadh i Straitéis an Aontais Eorpaigh um an Aontas Slándála 2020, tá tírdhreach slándála a bhíonn ag síorathrú os comhair na hEorpa, tráth atá bagairtí slándála ag forbairt agus ag éirí níos casta. Scaipeann na bagairtí sin thar theorainneacha agus tagann siad chun cinn i ngrúpaí coireachta eagraithe a théann i mbun réimse leathan gníomhaíochtaí coiriúla. Fiú coir a bhfuil cuma air gur coir áitiúil é, d’fhéadfadh naisc a bheith aige le háiteanna eile san Eoraip ina ndearna an ciontóir céanna cionta eile. Thairis sin, cruthaíonn an tsoghluaisteacht mhéadaithe laistigh den Aontas dúshláin bhreise maidir le gach cineál bagairt choiriúil a chosc agus a chomhrac.

Leis an tírdhreach coiriúil atá ag forbairt go tapa agus soghluaisteacht mhéadaithe daoine, tugtar le tuiscint go mbeidh comhar trasteorann idir údaráis forfheidhmithe dlí san Aontas ríthábhachtach chun dul i ngleic le cionta coiriúla, agus chun ligean do shaoránaigh an AE taitneamh a bhaint as a gcearta saorghluaiseachta go sábháilte amach anseo.

Mar sin féin, tá teorainneacha agus constaicí ann fós maidir le malartú sonraí idir lucht forfheidmithe dlí, rud a fhágann go bhfuil caochspotaí agus bealaí éalaithe ann do go leor coirpeach agus sceimhlitheoirí a ghníomhaíonn i níos mó ná Ballstát amháin. I bhfianaise an cineál trasteorann a bhaineann leis an gcoireacht a chomhrac agus leis an tslándáil a fheabhsú, ní mór do na Ballstáit brath ar a chéile chun an bhearna faisnéise a dhúnadh.

Bíonn údaráis forfheidhmithe dlí san Aontas ag comhoibriú agus ag malartú eolais, go háirithe bunaithe ar an gCinneadh Réime (2006/960/CGB) maidir leis an malartú eolais agus faisnéise a shimpliú idir na húdaráis forfheidhmithe dlí, ar údaráis de chuid Bhallstáit an Aontais Eorpaigh iad (Cinneadh Réime na Sualainne - CRS), ach tá easnaimh thábhachtacha ann.

Ní go héifeachtach ná go héifeachtúil a mhalartaíonn údaráis forfheidhmithe dlí faisnéis lena gcomhpháirtithe i mBallstáit eile mar gheall ar thrí fhadhb, ar fadhbanna dlíthiúla, struchtúracha agus teicniúla iad.

1)Cuireann rialacha ar an leibhéal náisiúnta bac ar shreabhadh éifeachtach agus éifeachtúil faisnéise. Go deimhin, níl Cinneadh Réime na Sualainne 2006 curtha chun feidhme go hiomlán , rud a fhágann go gcuirtear bac ar údaráis forfheidhmithe dlí ó Bhallstáit eile faisnéis den sórt sin a fháil ar bhealach éifeachtach éifeachtúil;

2)Maidir le struchtúir ar an leibhéal náisiúnta, ní i gcónaí a bhunaítear iad ná a chumasaítear iad ar bhealach atá éifeachtúil éifeachtach a dhóthain. Go deimhin, ní i gcónaí a bhíonn na struchtúir is gá i bhfeidhm ag na Ballstáit chun iarratais ar fhaisnéis a fháil ó Bhallstáit eile, iad a threorú chuig na húdaráis chearta ar an leibhéal náisiúnta, ná an fhaisnéis a iarrtar a sholáthar dá réir;

3)Is í an tsaor-rogha bealaí cumarsáide idir na Ballstáit is cúis le dúbailt arís agus arís eile ar iarrataí. Go deimhin, baineann údaráis forfheidhmithe dlí na mBallstát úsáid as bealaí éagsúla chun iarratas ar fhaisnéis a sheoladh chuig Ballstáit eile agus chun freagra a thabhairt orthu, rud a chuireann isteach ar mhalartú éifeachtach éifeachtúil faisnéise.

Tá na trí fhadhb seo idirnasctha. Leis na trí shaincheist ar fad, spreagtar roghanna beartais tábhachtacha, roghanna a éilíonn measúnú mionsonraithe ar phríomhchúiseanna na bhfadhbanna, na cuspóirí gaolmhara, na roghanna beartais atá ar fáil agus a n‑iarmhairtí.